పెద్దనోట్ల రద్దు తప్పుడు నిర్ణయం..!
- ద్విచక్ర వాహన అమ్మకాలు భారీగా క్షీణించాయి :
 బజాజ్‌ ఆటో ఎండీ రాజీవ్‌ భన్సల్‌
ముంబయి : కేంద్ర ప్రభుత్వం పెద్ద నోట్లను రద్దు చేస్తూ తీసుకున్న నిర్ణయం ఒక విధంగా తప్పిదమేనని బజాజ్‌ ఆటో మేనేజింగ్‌ డైరెక్టర్‌ రాజీవ్‌ భన్సల్‌ అన్నారు. తప్పుడు నిర్ణయం తీసుకోవడం ద్వారా పరిశ్రమ ఒత్తిడికి గురి అయ్యిందన్నారు. ఒక ఐడియా లేదా పరిష్కారం సరైందే అయితే అది వెన్న కోసే వేడి కత్తిలా మారుతుంది. ఒక వేళ పెద్ద నోట్ల రద్దు లాంటి ఐడియా పనిచేయకపోతే తప్పుపట్టాల్సిన ప్రక్రియ కూడా ఏమీ కాదన్నారు. అయితే ఈ ఐడియానే తప్పు అని అన్నారు. ముంబయిలో జరుగుతున్న నాస్కామ్‌ లీడర్‌షిప్‌ వార్షిక ఫోరంలో ఆయన మాట్లాడుతూ ఈ వ్యాఖ్యలు చేశారు. ప్రధాన మంత్రి నరేంద్ర మోడీ గత నవంబర్‌ 8న రూ.500, రూ.1,000 నోట్లను రద్దు చేసిన విషయం తెలిసిందే. దీంతో అన్ని రంగాల ఆర్థిక వ్యవస్థలపై ప్రభావం పడింది. ప్రధానంగా గత రెండు మాసాల్లో ద్విచక్ర వాహన రంగం అమ్మకాలు భారీగా పడిపోయాయి. ఈ ఏడాది మెరుగైన వర్షాలు పడటంతో ఈ రంగంలో ఆశలు భారీగా పెరిగాయి. సియోమ్‌ గణంకాల ప్రకారం ఈ ఏడాది నవంబర్‌ మాసంలో ద్విచక్ర వాహన అమ్మకాలు 5.85 శాతం క్షీణించి 12,43,251 యూనిట్లకు పరిమితమయ్యాయి. మోటార్‌ సైకిల్‌ విక్రయాలు 10.21 శాతం కోల్పోయి 7,78,178 యూనిట్లుగా నమోదయ్యాయి. పెద్ద నోట్ల రద్దుకు ముందు మాసం అక్టోబర్‌లో ద్విచక్ర వాహన అమ్మకాలు 8.72 శాతం పెరిగి 18,00,672 యూనిట్లుగా నమోదయ్యాయి.